АХҚО-да Халықаралық инвесторлар апталығы өтеді
DATE: 10:42, 30 Қыркүйек 2019 | GMT +5
TITLE: АХҚО-да Халықаралық инвесторлар апталығы өтеді
URL: https://kaz.inform.kz/news/ahko-da-halykaralyk-investorlar-aptalygy-otedi_a3570500/
META: DATE: 10:42, 30 Қыркүйек 2019 | GMT +5
TOTAL WORDS: 372
AUTHOR(S):
TEXT: Аталмыш шара Қаржы қызметтері тұтынушыларын қорғау, инвестициялар негіздері және АХҚО-дағы бизнесті жүргізу шарттары туралы ақпаратпен қамтамасыз ету мақсатында 2019 жылғы 30 қыркүйек 6 қазан аралығында өтеді. Халықаралық инвесторлар апталығы Бағалы қағаздар жөніндегі комиссиялардың халықаралық ұйымының қолдауымен жыл сайын өткізіліп, оған 6 континенттің 80 елінің қаржылық реттеушілері қатысады. IOSCO – бағалы қағаздар нарығының реттеуші органдарын біріктіретін халықаралық ұйым. IOSCO мүшелері бағалы қағаздардың әлемдік нарығының 95% -дан астамын 115-тен астам юрисдикцияларда реттейді. Халықаралық инвесторлар апталығын өткізу АХҚО-ның қаржылық қызмет тұтынушыларын қорғау бойынша IOSCO стандартына бейілділігін дәлелдейді. Өткен жылы IOSCO қамқорлығымен «АХҚО Халықаралық инвесторлар апталығы 2018» Қазақстанның 7 қаласында ұйымдастырылып, оған 3500-ден астам адам қатысты. Биылғы Халықаралық инвесторлар апталығы-2019 шеңберіндегі АХҚО іс-шаралары 30 қыркүйек пен 6 қазан аралығында Investor Awareness Roadshow атты ұлттық деңгейдегі кампания шеңберінде Қазақстанның 6 қаласында – Петропавл, Ақтау, Қарағанды, Түркістан, Алматы және Нұр-Сұлтан қалаларында өтеді:. 30 қыркүйек – Петропавл;. 1 қазан – Ақтау;. 2 қазан – Қарағанды;. 3 қазан – Туркестан;. 4 қазан – Алматы;. 6 қазан – Нұр-Сұлтан. АХҚО Халықаралық инвесторлар апталығының бағдарламасы академиялық және іскерлік топтарға арналған таныстырылымдар мен ақпараттық сессиялар форматында өтеді. Күннің бірінші жартысында жастар мен академиялық орта өкілдерінің қаржылық және инвестициялық мәдениетін қалыптастыру, сондай-ақ инвестициялау негіздері туралы ақпараттандыру мақсатында өңірлік жоғары оқу орындарының студенттері мен профессор-оқытушылар құрамына арналған дәрістер өтеді. Сондай-ақ бастама аясында мемлекеттік қызметшілер – Қазақстан Республикасы Президентінің жанындағы Мемлекеттік басқару академиясының тыңдаушылары үшін семинарлар ұйымдастырылады. Күннің екінші жартысында өңірлік бизнеске арналған таныстырылым өтеді, шара барысында қаржы қызметтері тұтынушыларын қорғау, бизнеске арналған АХҚО-ның мүмкіндіктері, Жасыл және Ислам облигацияларын шығару ерекшеліктері, АХҚО-да тіркеудің артықшылықтары мен рәсімі және білім беру бағдарламалары туралы баяндалады. Іс-шараның спикерлері ретінде қаржы қызметтерін реттеу, қаржы технологиялары, Жасыл және Исламдық облигацияларды шығару, бағалы қағаздар нарығындағы инвестициялау, сондай-ақ үзіліссіз кәсіби даму саласындағы АХҚО сарапшылары сөз сөйлейді. Халықаралық инвесторлар апталығы аясында, сонымен қатар, Исламдық қаржыландыру апталығы жоспарланған. Исламдық қаржыландыру индустриясының Қазақстанда және дүниежүзінде дамуының өзекті мәселелері бойынша шеберлік-сабақтары мен тренингтер өткізіледі. Исламдық қаржыландыру апталығын Алматы және Нұр-Сұлтан қалаларында өтетін Исламдық қаржыландыру күніне арналған конференциялар тәмәмдайды. Халықаралық инвесторлар апталығының қорытынды шарасы – «Инвесторлар күні» конференциясы 6 қазанда Нұр-Сұлтан қаласында өтеді. Конференцияда АХҚО сарапшылары мен сырттан шақырылған спикерлер қаржылық қызметтерінің кең спектрі, қаржы құралдары мен тұтынушылар құқықтарын қорғау тұрғысынан АХҚО-дағы мүмкіндіктер туралы әңгімелейді. Қосымша ақпарат, іс-шараның бағдарламасы және шараға тіркелу туралы ақпаратты мына сілтеме арқылы алуға болады
